Beredskabscenter Aalborg er mandag eftermiddag i aktion på Vester Halne Vej uden for Vadum, hvor tre store halmstakke brænder. - Det er en kæmpe mængde halm. I hvert fald 1000 bigballer, der brænder, fortæller indsatsleder Peter Reinau fra beredskabet. De mange halmballer brænder lige op ad en kostald og en gylletank, og mens stalden ikke er i fare, fordi vinden bærer branden i modsat retning, er indsatslederen og de omkring 15 brandfolk mere bekymrede for gylletanken. - Den er meget, meget varm, så vi køler gevaldigt på den lige nu, så den ikke sprænger, og vi pludselig står med en gylleforurening også, siger indsatslederen klokken 16.10. Derfor har man også rekvireret hjælp fra Falck i Hjørring, som med et middel kaldet burnblock kan dæmpe den voldsomme brand meget mere end vand. Det er dog ikke et mirakelmiddel. - Vi kommer til at være her mange timer endnu, siger Peter Reinau.
Store mængde halm brænder mandag eftermiddag på Vester Halne Vej ved Vadum.